তথ্যবিবরণী নম্বর : ৪৫৫

বিআইডব্লিউটিএ’র অভিযান

**পাঁচতলা একটি মার্কেট-সহ ২৮টি অবধৈ স্থাপনা অপসারণ**

ঢাকা, ২৩ মাঘ (৬ ফেব্রুয়ারি) :

নৌপরিবহন মন্ত্রণালয়ের নির্দেশে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) নদীর তীর দখলমুক্ত করতে আজ ঢাকা নদী বন্দরের আওতাধীন টঙ্গি ব্রিজ সংলগ্ন এলাকায়  একটি পাঁচতলা মার্কেট, আধাপাকা তিনটি দোকান ও ২৪টি কাঁচা স্থাপনা অপসারণ করছে। অপসারণের ফলে আধা একর তীরভূমি উদ্ধার হয়েছে। বিআইডব্লিউটিএ অপসারণ কার্যক্রমে ৮ লাখ ২৮ হাজার টাকার পণ্য নিলাম করেছে।

১১ ফেব্রুয়ারি সকাল ৯টায় টঙ্গি ব্রিজ হতে পুনরায় অভিযান শুরু হবে।

#

জাহাঙ্গীর/ইসরাত/রফিকুল/সেলিম/২০২০/২২০০ ঘণ্টা

তথ্যবিবরণী নম্বর : ৪৫৪

**ক্ষুদ্র নৃ-তাত্ত্বিক গোষ্ঠীকে শিক্ষিত করে গড়ে তুলতে চায় সরকার**

**---খাদ্যমন্ত্রী**

নওগাঁ, ২৩ মাঘ (৬ ফেব্রুয়ারি) :

খাদ্যমন্ত্রী সাধন চন্দ্র মজুমদার বলেছেন, সরকার দেশের ক্ষুদ্র নৃ-তাত্ত্বিক জনগোষ্ঠীকে শিক্ষিত করে গড়ে তুলতে চায়। শুধু ক্ষুদ্র নৃ-তাত্ত্বিক জনগোষ্ঠী নয়, পিছিয়ে পড়া যত জনগোষ্ঠী রয়েছে সবাইকে এক কাতারে এনে সোনার বাংলা গড়াই সরকারের উদ্দেশ্য।

মন্ত্রী আজ নওগাঁর সাপাহার উপজেলা অডিটোরিয়ামে ক্ষুদ্র নৃ-তাত্ত্বিক জনগোষ্ঠীর শিক্ষার্থীদের মাঝে প্রধানমন্ত্রীর কার্যালয় হতে প্রাপ্ত শিক্ষা উপবৃত্তি, শিক্ষা উপকরণ, স্বাস্থ্য উপকরণ এবং সাইকেল বিতরণ অনুষ্ঠানে প্রধান অতিথির বক্তব্যে এসব কথা বলেন।

মন্ত্রী আরো বলেন, সবাইকে সুশিক্ষায় শিক্ষিত হতে হবে এবং এই শিক্ষার জন্য যত রকম প্রণোদনা দেওয়ার দরকার সরকার তার সব কিছু দিয়ে যাচ্ছে।

সাপাহার উপজেলা নির্বাহী কর্মকর্তা কল্যাণ চৌধুরীর সভাপতিত্বে এতে অন্যান্যের মধ্যে উপজেলা আওয়ামী লীগের সভাপতি সামসুল আলম শাহ চৌধুরী, সাধারণ সম্পাদক ও উপজেলা পরিষদের চেয়ারম্যান শাহজাহান হোসেন, নওগাঁ জেলা আওয়ামী লীগের কোষাধ্যক্ষ আব্দুল খালেক ও উপ-প্রচার সম্পাদক রনজিত সরকার বক্তব্য রাখেন।

পরে মন্ত্রী ব্যক্তিগত তহবিল থেকে প্রতিবন্ধী ব্যক্তিদের মধ্যে হুইল চেয়ার বিতরণ করেন। এছাড়া তিনি এলজিইডি’র বাস্তবায়নে ৪ কোটি ৫৪ লাখ ২৭ হাজার টাকা ব্যয়ে উপজেলা পরিষদ কমপ্লেক্স ভবনের বেইস ঢালাই কার্যক্রমের উদ্বোধন করেন ।

#

সুমন/মাহমুদ/রাহাত/মোশারফ/রফিকুল/আব্বাস*/২০২০/২১০৯ ঘণ্টা*

তথ্যবিবরণী নম্বর : ৪৫৩

জয়িতারা নারী উন্নয়ন ও ক্ষমতায়নের উজ্জ¦ল দৃষ্টান্ত

--- মহিলা ও শিশু বিষয়ক প্রতিমন্ত্রী

সিলেট, ২৩ মাঘ (৬ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, বাংলাদেশে নারী উন্নয়ন ও ক্ষমতায়নের উজ্জ¦ল দৃষ্টান্ত জয়িতারা। জয়িতারা তাদের স্বপ্ন পূরণে সবার অগোচরে কাজ করে যাচ্ছে। তারা নিজেদের উদ্যোগ, ইচ্ছা ও সাহসের মাধ্যমে সকল প্রতিকূলতা অতিক্রম করে সমাজে প্রতিষ্ঠিত হচ্ছে। সরকার নারীর অর্থনৈতিক ও সামাজিক যে অগ্রযাত্রার জন্য জয়িতা কর্মসূচি শুরু করেছিল আজ তা দেশের ইউনিয়ন পর্যায় অতিক্রম করে জাতীয় পর্যায়ে ছড়িয়ে পড়েছে।

প্রতিমন্ত্রী আজ সিলেটের কবি নজরুল অডিটোরিয়ামে মহিলা বিষয়ক অধিদপ্তর ও বিভাগীয় কমিশনারের কার্যালয়, সিলেট আয়োজিত সিলেট বিভাগের নির্বাচিত শ্রেষ্ঠ জয়িতাদের সংবর্ধনা প্রদান অনুষ্ঠানে প্রধান অতিথির বক্তৃতায় এসব কথা বলেন।

সিলেট বিভাগীয় কমিশনার মোঃ মশিউর রহমান এনডিসির সভাপতিত্বে জয়িতা সম্মাননা প্রদান অনুষ্ঠানে বিশেষ অতিথি হিসেবে বক্তৃতা করেন সংসদ সদস্য শামীমা আক্তার খানম, সংসদ সদস্য সৈয়দা জোহরা আলাউদ্দিন, মহিলা ও শিশু বিষয়ক মন্ত্রণালয়ের সচিব কাজী রওশন আক্তার ও মহিলা বিষয়ক অধিদপ্তরের মহাপরিচালক পারভীন আকতার, জেলা প্রশাসক কাজী এমদাদুল ইসলাম-সহ বিভিন্ন দপ্তর ও সংস্থার কর্মকর্তাবৃন্দ ও নারী উন্নয়ন সংগঠনের প্রতিনিধি।

বিশেষ অতিথির বক্তব্যে মহিলা ও শিশু বিষয়ক মন্ত্রণালয়ের সচিব কাজী রওশন আক্তার বলেন, জয়িতা হচ্ছে সেই নারী যারা সমাজের বিভিন্ন বাধা বিপত্তি উপেক্ষা করে সমাজে মর্যাদার আসন করে নিয়েছে। নারীরা অর্থনৈতিকভাবে সাবলম্বী না হলে আমরা সমতাভিত্তিক সমাজ গড়তে পারব না। আজকের জয়িতারা সেই সমতাভিত্তিক সমাজ গঠনের অগ্রগামী কারিগর।

সিলেট বিভাগের নির্বাচিত জয়িতা

আজ সিলেট বিভাগের চার জেলার বিশজন জয়িতার মধ্যে থেকে পাঁচজনকে শ্রেষ্ঠ জয়িতা হিসেবে সংবর্ধনা প্রদান করা হয়। শ্রেষ্ঠ জয়িতা হিসেবে অর্থনৈতিকভাবে সাফল্য অর্জনকারী জয়িতা মিনারা বেগম সিলেট অঞ্চলে প্রথম নারী উদ্যোক্তা হিসেবে মাত্র তিনশত টাকা নিয়ে পার্লার ব্যবসা শুরু করেন। বর্তমানে তার প্রতিষ্ঠানে ১৬০ জন কর্মী কাজ করছে ও মোট সম্পদের পরিমাণ সাত কোটি টাকা। মৌলভীবাজার জেলার নাজমীন আক্তার পারিবারিক ও সামাজিক বিভিন্ন বাধা-বিপত্তি কাটিয়ে শিক্ষা ও চাকুরির ক্ষেত্রে শ্রেষ্ঠ জয়িতা নির্বাচিত হয়েছেন ও বর্তমানে হবিগঞ্জ জজ কোর্টে আইনজীবী হিসেবে প্রাকটিস করছেন। সিলেট বিভাগের এবারের সফল জননী ক্যাটেগরিতে শ্রেষ্ঠ জয়িতা হয়েছেন শামসুন্নাহার চৌধুরী। স্বামী মারা যাওয়ার পর তার ৬টি সন্তানকে উচ্চ শিক্ষায় শিক্ষিত করেছেন, যারা চাকুরি ও ব্যবসা ক্ষেত্রে দেশে বিদেশে সাফল্যের স্বাক্ষর রেখে চলছে। নির্যাতনের বিভীষিকা মুছে ফেলে নতুন উদ্যমে জীবন শুরু করে জয়িতা হয়েছেন সিলেটের সালেহা বেগম, যিনি শশুরবাড়ি থেকে বিতাড়িত হয়ে অন্যের বাড়ি কাজ করে ও স্ব-উদ্যোগী হয়ে মেয়েকে ¯œাতক সম্মান পাশ করিয়েছেন। সমাজ উন্নয়নে অসামান্য অবদান রাখায় জয়িতা এবারের সিলেটের আছিয়া খানম শিকদার। আছিয়া খানম লায়ন্স ক্লাব, রেড ক্রিসেন্ট সোসাইটি, জালালাবাদ এসোসিয়েশন ও উইমেন চেম্বার-সহ বিভিন্ন সংগঠনের সাথে কাজ করে যাচ্ছেন ও সমাজ উন্নয়নে অসামান্য অবদান রেখে চলেছেন।

প্রতিমন্ত্রী ফজিলাতুন নেসা ইন্দিরা পরে সিলেটের এমএজি ওসমানী মেডিকেল কলেজ হাসপাতালে স্থাপিত ওয়ান স্টপ ক্রাইসিস সেন্টার পরিদর্শন করেন ও চিকিৎসার বিষয়ে খোঁজ-খবর নেন।

#

আলমগীর/মাহমুদ/রফিকুল/জয়নুল/২০২০/২০০০ঘণ্টা

তথ্যবিবরণী নম্বর : ৪৫২

**উন্নয়নের প্রশ্নে পাহাড় আর সমতলে কোনো বিভাজন নেই**

**-- স্থানীয় সরকার মন্ত্রী**

খাগড়াছড়ি, ২৩ মাঘ (৬ ফেব্রুয়ারি) :

স্থানীয় সরকার মন্ত্রী মোঃ তাজুল ইসলাম বলেছেন,  বর্তমান সরকারের উন্নয়নের ধারাবাহিকতায় পার্বত্য চট্টগ্রামের পিছিয়ে পড়া মানুষের জীবনমানেরও উন্নতি হয়েছে। সমতলের মতো পাহাড়েও লেগেছে উন্নয়নের ছোঁয়া। উন্নয়নের প্রশ্নে পাহাড় আর সমতলে কোনো বিভাজন নেই।

আজ খাগড়াছড়ি সদরের কুমিল্লা টিলা এলাকায় বঙ্গবন্ধু পৌর আবাসন প্রকল্পের উদ্বোধন শেষে আয়োজিত এক সভায় তিনি এসব কথা বলেন।

অনুষ্ঠানে বঙ্গবন্ধু পৌর আবাসন প্রকল্পের আওতায় ৩৩ সুবিধাবঞ্চিত পরিবারের হাতে আনুষ্ঠানিকভাবে ঘরের চাবি বুঝিয়ে দেওয়া হয়।  মূলত এ প্রকল্পের মাধ্যমে প্রতিবন্ধী, গৃহহীন, ভূমিহীন ও হতদরিদ্ররা আবাসন সুবিধা পাচ্ছে। তৃতীয় নগর পরিচালন ও অবকাঠামো উন্নীতকরণ প্রকল্পের আওতায় ৩ কোটি ৮৭ লাখ টাকা ব্যয়ে এই প্রকল্প বাস্তবায়ন করেছে খাগড়াছড়ি পৌরসভা।

শরণার্থী বিষয়ক টাস্কফোর্স চেয়ারম্যান কুজেন্দ্র লাল ত্রিপুরা, স্থানীয় সরকার বিভাগের সিনিয়র সচিব হেলালুদ্দীন আহমদ, সেনাবাহিনীর খাগড়াছড়ি রিজিয়ন কমান্ডার ব্রিগেডিয়ার জেনারেল মোঃ ফয়জুর রহমান ও খাগড়াছড়ি পৌরসভার মেয়র রফিকুল আলম এ সময় উপস্থিত ছিলেন।

বঙ্গবন্ধু পৌর আবাসন প্রকল্পের উদ্বোধন শেষে স্থানীয় সরকার মন্ত্রী ২টি রাস্তা ও খাগড়াছড়ি কেন্দ্রীয় কবরস্থানের সীমানা প্রাচীর উন্নয়ন প্রকল্প-সহ আরো বেশ কয়েকটি প্রকল্পের উদ্বোধন করেন।

#

হাসান/ফারহানা/মোশারফ/সেলিম/২০২০/১৯০০ ঘণ্টা

তথ্যবিবরণী নম্বর : ৪৫১

সাব-রেজিস্ট্রারদের উদ্দেশে আইনমন্ত্রী

সেবা দিতে কার্পণ্য করবেন না

ঢাকা, ২৩ মাঘ (৬ ফেব্রুয়ারি) :

আইন, বিচার ও সংসদ বিষয়ক মন্ত্রী আনিসুল হক সাব-রেজিস্ট্রারদের উদ্দেশে বলেছেন, জনগণকে হয়রানি না করে ভালোভাবে সেবা দিলেই ইমেজ সংকট দূর হবে। তাই জনগণকে সেবা দিতে কার্পণ্য করবেন না।

আজ ঢাকায় বিচার প্রশাসন প্রশিক্ষণ ইনস্টিটিউটে নিবন্ধন অধিদপ্তরের সাবেক মহাপরিদর্শক খান মোঃ আব্দুল মান্নানের বিদায় অনুষ্ঠানে প্রধান অতিথির বক্তৃতায় তিনি এসব কথা বলেন।

মন্ত্রী বলেন, মর্যাদা বৃদ্ধির জন্য নিবন্ধন পরিদপ্তরকে অধিদপ্তরে উন্নীত করা হয়েছে। বালাম বই সংকট দূর করা হয়েছে। নকল নবীশদের বকেয়া পরিশোধ করা হয়েছে। সাব-রেজিস্ট্রারের শূন্য পদগুলো পূরণ করা হয়েছে। তাদেরকে দেশে-বিদেশে প্রশিক্ষণ দেওয়া হয়েছে। এখন শুধু জনগণকে সেবা দেওয়ার পালা। তিনি বলেন, নিবন্ধন অধিদপ্তরের কর্মকর্তা-কর্মচারীরা সেবার মানোভাব নিয়ে কাজ করলেই জনগণ প্রকৃত সেবা পাবে এবং নিবন্ধন অধিদপ্তরের মর্যাদা বাড়বে।

নিবন্ধন অধিদপ্তরের নতুন মহাপরিদর্শক শহীদুল আলম ঝিনুকের সভপতিত্বে অনুষ্ঠানে নিবন্ধন পরিদপ্তরের সকল পর্যায়ের কর্মকর্তা-কর্মচারীরা বিদায়ী মহাপরিদর্শকের কর্মময় জীবন নিয়ে স্মৃতিচারণ করেন।

অনুষ্ঠানে যুগ্ম-সচিব বিকাশ কুমার সাহা ও উম্মে কুলসুম, সলিসিটর রুনা নাহিদ আকতার-সহ আইন মন্ত্রণালয়ের ঊর্ধ্বতন কর্মকর্তারা এবং নিবন্ধন অধিদপ্তরের সর্বস্তরের কর্মকর্তা-কর্মচারীরা উপস্থিত ছিলেন।

#

রেজাউল/মাহমুদ/মোশারফ/জয়নুল/২০২০/১৯২০ঘণ্টা

তথ্যবিবরণী নম্বর : ৪৪৯

করোনা ভাইরাস পেঁয়াজের ওপর কোনো প্রভাব ফেরবে না

--- বাণিজ্যমন্ত্রী

ঢাকা, ২৩ মাঘ (৬ ফেব্রুয়ারি) :

বাণিজ্যমন্ত্রী টিপু মুনশি বলেছেন, পেঁয়াজ সমস্যার স্থায়ী সমাধানের জন্য সরকার সর্বোচ্চ গুরুত্ব দিয়ে কাজ করছে। পেঁয়াজ আমদানির ওপর নির্ভরশীল না থেকে চাহিদা মোতাবেক উৎপাদন করে এ সমস্যার সমাধান করা হবে। পেঁয়াজের উপযুক্তমূল্য নিশ্চিত করা গেলে কৃষকগণ পেঁয়াজ উৎপাদনে উৎসাহিত হবেন। আগামী তিন বছরের মধ্যে দেশের চাহিদা মিটিয়ে পেঁয়াজ রপ্তানি করা সম্ভব হবে। পেঁয়াজ উৎপাদন বৃদ্ধির পাশাপাশি এর উপযুক্ত মূল্য নিশ্চিত করণ ও পেঁয়াজ সংরক্ষণের বিষয়ে সরকার চিন্তা করছে।

মন্ত্রী আজ সচিবালয়ে নিজ দপ্তরে সাংবাদিকদের বিভিন্ন প্রশ্নের জবাবে এসব কথা বলেন।

মন্ত্রী বলেন, প্রতি বছর দেশের চাহিদা মেটাতে ৮ থেকে ৯ লাক মেট্রিক টন পেঁয়াজ প্রতিবেশী ভারত থেকে আমদানি করা হতো। এ বছর ভারত পেঁয়াজ রপ্তানি বন্ধ করে দেয়ায় বাংলাদেশ মিয়ানমার, মিশর, তুররষ্ক, পাকিস্তান, চীন থেকে পেঁয়াজ আমদানি করে চাহিদা পূরণ করছে। এখনও পেঁয়াজ আমদানি অব্যাহত রয়েছে। দেশে উৎপাদিত পেঁয়াজ বাজরে পর্যাপ্ত রয়েছে। বর্তমান পরিস্থিতি পেঁয়াজের ওপর কোনো প্রভাব ফেলবে না।

পেঁয়াজ নিয়ে যাতে কেউ কারসাজি করতে না পারে, সে বিষয়ে প্রয়োজনীয় পদক্ষেপগ্রহণ করা হবে বলে জানান মন্ত্রী।

বাণিজ্য মন্ত্রণালয়ের সচিব ড. মোঃ জাফর উদ্দীন এ সময় উপস্থিত ছিলেন।

#

বকসী/ফারহানা/রফিকুল/জয়নুল/২০২০/১৮৪০ঘণ্টা

তথ্যবিবরণী নম্বর : ৪৪৭

বিটিভিতে ডিজিটাল স্টুডিও উদ্বোধন

ঢাকা, ২৩ মাঘ (৬ ফেব্রুয়ারি) :

তথ্যমন্ত্রী ড. হাছান মাহ্মুদ বলেছেন, ‘শহীদ এ এফ এম সিদ্দিক ডিজিটাল স্টুডিও’ এবং ‘শহীদ আকমল খান ডিজিটাল স্টুডিও’ উদ্বোধনের মধ্য দিয়ে বাংলাদেশ টেলিভিশন আরো একধাপ এগিয়ে গেল।

মন্ত্রী গতকাল বাংলাদেশ টেলিভিশন ভবনে এ উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

ড. হাছান বলেন, ‘৭৫’র ১৫ আগস্ট জাতির পিতা বঙ্গবন্ধু শেখ মুজিবুর রহমানকে নৃশংসভাবে হত্যা করার পর তৎকালীন রাষ্ট্রীয় ক্ষমতায় আসীন ব্যক্তিবর্গের নির্দেশনা মোতাবেক অনুষ্ঠান সম্প্রচারের বিরুদ্ধে অবস্থান নিয়েছিলেন শহীদ এ এফ এম সিদ্দিক এবং শহীদ আকমল খান। ফলে তাদের হত্যা করা হয়েছিল।’

মন্ত্রী বিটিভিকে দেশের সকল টেলিভিশনের আতুরঘর বলে আখ্যায়িত করেন ও ডিজিটাল বাংলাদেশের অগ্রযাত্রায় প্রধানমন্ত্রীর ভূমিকা বিটিভির মাধ্যমে যথাযথ সম্প্রচার করার আহ্বান জানান।

বিশেষ অতিথির বক্তব্যে তথ্য প্রতিমন্ত্রী ডাঃ মোঃ মুরাদ হাসান আগামী ১৭ মার্চ জাতির পিতার জন্মশতবার্ষিকীর আগেই বিটিভিকে পূর্ণাঙ্গ ডিজিটাল চ্যানেলে রূপান্তরের ওপর গুরুত্বারোপ করেন।

অনুষ্ঠানের সভাপতি বিটিভি’র মহাপরিচালক এস এম হারুন-অর-রশীদ বলেন, বঙ্গবন্ধু শুধু স্বপ্ন দেখেননি, তিনি স্বপ্নের সোনার বাংলা গড়ার কাজ করে গিয়েছিলেন, আজ তাঁর সুযোগ্য কন্যা প্রধানমন্ত্রী শেখ হাসিনাও সে পথে হাঁটছেন।

দেশবরেণ্য অভিনেতা, অভিনেত্রী, শিল্পী, কলাকুশলী, সাংবাদিক ও তথ্য মন্ত্রণালয়ের কর্মকর্তা, কর্মচারীবৃন্দ এ সময় উপস্থিত ছিলেন।

তথ্যবিবরণী নম্বর : ৪৪৮

একুশে গ্রন্থমেলায় তথ্যমন্ত্রী : মুজিববর্ষ ক্ষণ গণনা ঘড়ি ও ডিআরইউ স্টল উদ্বোধন

ঢাকা, ২৩ মাঘ (৬ ফেব্রুয়ারি) :

তথ্যমন্ত্রী ড. হাছান মাহ্মুদ গতকাল অমর একুশে গ্রন্থমেলায় তথ্য মন্ত্রণালয়ের চলচ্চিত্র ও প্রকাশনা অধিদপ্তরের স্টলে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে স্থাপিত মুজিববর্ষ ক্ষণ গণনা ঘড়ি উদ্বোধন করেন। অধিদপ্তরের মহাপরিচালক মোহাম্মদ ইসতাক হোসেন এবং কর্মকর্তা-কর্মচারীবৃন্দ এসময় উপস্থিত ছিলেন।

মন্ত্রী সন্ধ্যায় মেলার বাংলা একাডেমি প্রাঙ্গণে ঢাকা রিপোর্টার্স ইউনিটির (ডিআরইউ) স্টলও উদ্বোধন করেন।

এ সময় তথ্যমন্ত্রী বলেন, একুশে বইমেলা বাঙালি জাতিসত্তার একটি অবিচ্ছেদ্য অংশ। দেশের ইতিহাস ঐতিহ্যের অনেকখানি বইমেলার মাধ্যমে মানুষ জানতে পারে। সাহিত্যচর্চার মাধ্যমে দেশের উন্নয়ন ও অগ্রযাত্রা সমৃদ্ধ হয়। ঢাকা রিপোর্টার্স ইউনিটি মেলায় অংশগ্রহণের মাধ্যমে দেশের সাহিত্যকে বিকশিত করছে বলে উল্লেখ করেন তিনি।

ডিআরইউ সভাপতি রফিকুল ইসলাম আজাদের সভাপতিত্বে ও সাধারণ সম্পাদক রিয়াজ চৌধুরীর সঞ্চালনায় অনুষ্ঠানে ডিআরইউ সদস্যবৃন্দ উপস্থিত ছিলেন।

#

আকরাম/ফারহানা/মোশারফ/জয়নুল/২০২০/১৮৩০ঘণ্টা

তথ্যবিবরণী নম্বর : ৪৪৪

দেশে করোনা ভাইরাস রোগী নেই

---স্বাস্থ্যমন্ত্রী

ঢাকা, ২৩ মাঘ (৬ ফেব্রুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘দেশে বর্তমানে একজনও করোনা ভাইরাস রোগী নেই। করোনা ভাইরাস প্রতিরোধে দেশের স্বাস্থ্যখাত সজাগ রয়েছে। ইতোমধ্যে দেশের সকল নৌ, স্থল বিমান বন্দরে প্রয়োজনীয় স্ক্যানিং মেশিন বসানো হয়েছে। অধিক সতর্কতার জন্য চীনের উহান থেকে বাংলাদেশে আসা চীনা নাগরিকদের অন এরাইভেল ভিসা সাময়িকভাবে বন্ধ রাখা হয়েছে। উহান থেকে ফেরত ৩১২ জন বাংলাদেশি শিক্ষার্থীকে আশকোনা হজ ক্যাম্পে ১৪ দিনের জন্য কোয়ারেনটাইনে রাখা হয়েছে এবং সরকারিভাবে খাবার সরবরাহ করা হচ্ছে।’

স্বাস্থ্যমন্ত্রী আজ স্বাস্থ্য মন্ত্রণালয়ের সভাকক্ষে করোনা ভাইরাস সংক্রান্ত এক প্রেস ব্রিফিংয়ে এসব কথা বলেন।

দেশে বর্তমানে প্রয়োজনীয় মাস্ক সংকট আছে কিনা জানতে চাইলে স্বাস্থ্যমন্ত্রী জানান, খুব শীঘ্রই জাপান সরকার বাংলাদেশকে ৭০ লাখ মাস্ক বিনামূল্যে প্রদান করবে বলে আশ^স্ত করেছে। এই মাস্কগুলো দেশে এলে বাজারে মাস্কের সংকট কমে যাবে। এ প্রসঙ্গে তিনি আরো বলেন, ‘দেশের সকল মানুষকেই মাস্ক পড়ে বাইরে ঘোরার প্রয়োজন নেই। যাদের সর্দি, কাশি, জ¦র আছে শুধু তারাই মাস্ক ব্যবহার করবে যাতে তাদের কাছ থেকে কোনো ছোঁয়াচে রোগ অন্যদের সংক্রমিত করতে না পারে।’

মন্ত্রী ব্রিফিংকালে স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, পরিবার পরিকল্পনা অধিদপ্তরের মহাপরিচালক কাজী আ খ ম মহিউল ইসলাম, অতিরিক্ত সচিব মোঃ হাবিবুর রহমান ও অতিরিক্ত সচিব সিরাজুল ইসলাম-সহ অন্য কর্মকর্তারা উপস্থিত ছিলেন।

#

মাইদুল/মাহমুদ/রফিকুল/জয়নুল/২০২০/১৮১০ঘণ্টা

তথ্যবিবরণী নম্বর : ৪৪৩

সাংবাদিকদেরকে বাণিজ্যমন্ত্রী

চীনের সাথে বাণিজ্যের বিষয় পর্যবেক্ষণ করছে সরকার

ঢাকা, ২৩ মাঘ (৬ ফেব্রুয়ারি) :

বাণিজ্যমন্ত্রী টিপু মুনশি বলেছেন, চীন বাংলাদেশের বড় ব্যবসায়িক অংশীদার। করোনা ভাইরাস নিয়ে বিশ্বব্যাপী আতঙ্ক বিরাজ করছে। বাংলাদেশও বিষয়টি গভীরভাবে পর্যবেক্ষণ করছে। দেশের আমদানি ও রপ্তানি সংশ্লিষ্টদের সাথে বাণিজ্য সচিব আজ একটি বৈঠক করেছেন। সংশ্লিষ্ট সকলকে এ বিষয়ের ওপর নজর রাখার পরামর্শ দেয়া হয়েছে। আগামী তিন দিনের মধ্যে এফবিসিসিআই চীনের সাথে বাণিজ্য বিষয়ে একটি প্রতিবেদন দেবে। এ প্রতিবেদনের ওপর সরকার পরবর্তী করণীয় নির্ধারণ করবে।

বাণিজ্যমন্ত্রী আজ সচিবালয়ে নিজ দপ্তরে সাংবাদিকদের প্রশ্নের জবাবে এসব কথা বলেন।

বাণিজ্যমন্ত্রী বলেন, করোনা ভাইরাস নিয়ে যে সমস্যা চলছে, উভয় দেশের বাণিজ্য ক্ষেত্রে এর প্রভাব পর্যালোচনা করে সরকার সঠিক সিদ্ধান্ত গ্রহণ করবে। এ সমস্যা বেশি দিন অব্যাহত থাকলে আগামী দিনের সমস্যাগুলো চিহ্নিত করে প্রয়োজনীয় ব্যবস্থা গ্রহণ করা হবে। বাণিজ্য মন্ত্রণালয় তথা সরকার এ বিষয়ে সতর্ক রয়েছে। শুধু বাংলাদেশ নয়, পৃথিবীর সব দেশ বিষয়টি নিয়ে চিন্তা করছে। বাংলাদেশ সরকার সর্বোচ্চ গুরুত্ব দিয়ে এ বিষয়ে কাজ করছে।

বাণিজ্যমন্ত্রী আরো বলেন, তৈরি পোশাক খাতের কাঁচামাল-সহ অন্যান্য পণ্য আমদানি-রপ্তানির ক্ষেত্রে এ মুহুর্তে কোনো সমস্যা নেই। করোনা ভাইরাস সমস্যা দীর্ঘায়িত হলে চিন্তা করতে হবে। চীনের সাথে যেসব সেক্টরে বাণিজ্য রয়েছে বিশেষ করে বিজিএমইএ এবং বিকেএমইএ-সহ সংশ্লিষ্টরা এ বিষয়ে কাজ করছে। যথাসময়ে প্রয়োজনীয় ব্যবস্থা গ্রহণ করা হবে।

বাণিজ্য মন্ত্রণালয়ের সচিব ড. মোঃ জাফর উদ্দীন এ সময় উপস্থিত ছিলেন।

#

বকসী/মাহমুদ/মোশারফ/জয়নুল/২০২০/১৮০০ঘণ্টা

তথ্যবিবরণী নম্বর : ৪৫০

**রাশিয়ার প্রেসিডেন্টের নিকট বাংলাদেশের নবনিযুক্ত রাষ্ট্রদূতের পরিচয়পত্র পেশ**

ঢাকা, ২৩ মাঘ (৬ ফেব্রুয়ারি) :

বাংলাদেশের নবনিযুক্ত রাষ্ট্রদূত কামরুল আহসান গতকাল ক্রেমলিন প্যালেসে রাশিয়ার প্রেসিডেন্ট ভ্লাদিমির পুতিনের কাছে পরিচয়পত্র পেশ করেন। পরিচয়পত্র গ্রহণপর্ব শেষে রাশিয়ার প্রেসিডেন্ট টেলিভিশনে সরাসরি সম্প্রচারিত তাঁর নীতি নির্ধারণী বক্তৃতায় আঞ্চলিক ও আন্তর্জাতিক প্রেক্ষাপটে বিভিন্ন দেশের সাথে রাশিয়ার সম্পর্কের কথা তুলে ধরেন। তিনি বাংলাদেশের সাথে তাঁর দেশের সম্পর্কের গভীরতায় সন্তোষ প্রকাশ করেন।

রাশিয়ার প্রেসিডেন্ট বলেন, দুই দেশের মধ্যে সম্পর্ক উত্তরোত্তর বৃদ্ধি পাচ্ছে। বাংলাদেশের প্রথম পারমাণবিক বিদ্যুৎ প্রকল্প তৈরিতে যুক্ত থাকতে পেরে তিনি আনন্দিত। এদিন যুক্তরাষ্ট্র, চীন ও যুক্তরাজ্য-সহ আরো ২২টি দেশের রাষ্ট্রদূত পর্যায়ক্রমে রাশিয়ার প্রেসিডেন্টের নিকট তাদের পরিচয়পত্র পেশ করেন।

উল্লেখ্য, কামরুল আহসান মস্কোতে রাষ্ট্রদূত নিযুক্ত হওয়ার আগে পররাষ্ট্র মন্ত্রণালয়ে সচিব (দ্বিপাক্ষিক ও কনস্যুলার) হিসেবে কর্মরত ছিলেন। তিনি সিঙ্গাপুর ও কানাডাতেও বাংলাদেশের রাষ্ট্রদূত হিসেবে দায়িত্ব পালন করেছেন। বিসিএস ১৯৮৫ ব্যাচের কর্মকর্তা কামরুল আহসান বেইজিং, লন্ডন, ওয়াশিংটন ও দুবাইতেও বিভিন্ন গুরুত্বপূর্ণ কূটনৈতিক পদে কর্মরত ছিলেন।

#

খাদিজা/ফারহানা/রফিকুল/সেলিম/২০২০/১৮৩০ ঘণ্টা

তথ্যবিবরণী নম্বর : ৪৪৬

**প্রজাবিলি সম্পত্তির নামজারি প্রকৃত দাবিদারের নামে**

**---ভূমিমন্ত্রী**

ঢাকা, ২৩ মাঘ (৬ ফেব্রুয়ারি) :

ভূমিমন্ত্রী সাইফুজ্জামান চৌধুরী বলেছেন, ‘প্রজাবিলি সম্পত্তি’ শীঘ্রই প্রকৃত দাবিদারের নামে নামজারি করা হবে।

মন্ত্রী আজ সচিবালয়ে ভূমি মন্ত্রণালয়ের সম্মেলনে কক্ষে ‘চলমান ভূমি জরিপ কার্যক্রম বাস্তবায়ন অগ্রগতি পর্যালোচনা সভায় প্রধান অতিথির বক্তব্যে এসব কথা বলেন।

সাইফুজ্জামান চৌধুরী আরো বলেন, সিএস জরিপকালীন অবশিষ্ট জমিগুলো খাসজমি হিসেবে তালিকাভুক্ত করা হবে, ‘কোর্ট অভ্ ওয়ার্ডস’ তথা ভাওয়াল এবং নওয়াব এস্টেটের নামে নয়।

মন্ত্রী আশা প্রকাশ করে বলেন, ‘মুজিববর্ষে অগ্রগণ্য, অসমাপ্ত জরিপ সুসম্পন্ন’ প্রতিপাদ্যে উজ্জীবিত হয়ে মুজিববর্ষ তথা ২০২০ সালের মধ্যেই চলমান সব জরিপ কাজ শেষ করবে ভূমি রেকর্ড ও জরিপ অধিদপ্তর।

উল্লেখ্য, চলমান জরিপের মধ্যে বর্তমানে ৩৭৮ টি মৌজার ডিজিটাল জরিপ এবং ৯৩৯১টি মৌজার ম্যানুয়াল জরিপ বাকি আছে। সবগুলো ২০২০ সালের মধ্যে শেষ হবে বলে আশা করা হচ্ছে।

ভূমি রেকর্ড ও জরিপ অধিদপ্তরের মহাপরিচালক মোঃ তসলীমুল ইসলাম, ভূমি মন্ত্রণালয়ের অতিরিক্ত সচিব (আইন) মোঃ মাসুদ করিম-সহ জোনাল সেটেলমেন্ট অফিসার ও ভূমি মন্ত্রণালয়ের সংশ্লিষ্ট কর্মকর্তারা পর্যালোচনা সভায় উপস্থিত ছিলেন।

#

নাহিয়ান/মাহমুদ/রফিকুল/আব্বাস*/২০২০/১৮১০ ঘণ্টা*

তথ্যবিবরণী নম্বর : ৪৪২

**নির্বাচনে হেরে বিএনপি’র আচরণ ‘নাচতে না জানলে উঠান বাঁকা’র মতো**

**---তথ্যমন্ত্রী**

রাজশাহী, ২৩ মাঘ (৬ ফেব্রুয়ারি) :

আওয়ামী লীগের যুগ্ম সাধারণ সম্পাদক তথ্যমন্ত্রী ড. হাছান মাহ্‌মুদ বলেছেন, ‘বিএনপি সবসময় প্রযুক্তিকে ভয় পায়। আর যখনই নির্বাচনে হেরে যায় তখন তাদের আচরণ ‘নাচতে না জানলে উঠান বাঁকা’র মতো। বুধবার বিএনপি সংবাদ সম্মেলনে ঢাকার দুই সিটি করপোরেশনের নির্বাচন নিয়ে করা অভিযোগও সেরকম ছিল।’ তিনি বিএনপিকে এ ধরনের আজগুবি অভিযোগ উপস্থাপন না করে বাস্তবতাকে মেনে নেওয়ার অনুরোধ জানিয়ে বলেন, ‘আপনাদের নেতাকর্মীরা কেন আপনাদের কাছ থেকে সরে গেছেন এবং বিএনপির নেতাকর্মীরা কেন ভোটের দিন মাঠে ছিল না তা বিশ্লেষণ করুন। তাহলে আপনাদের দল উপকৃত হবে।’

আজ রাজশাহী জেলা আওয়ামী লীগের প্রতিনিধি সভায় প্রধান অতিথির বক্তব্যে মন্ত্রী এসব কথা বলেন। জেলা শিল্পকলা একাডেমি অডিটোরিয়ামে জেলা আওয়ামী লীগের সভাপতি মেরাজ উদ্দিন মোল্লা’র সভাপতিত্বে অনুষ্ঠানে প্রধান বক্তা ছিলেন আওয়ামী লীগের সাংগঠনিক সম্পাদক এস এম কামাল হোসেন।

বিএনপি সবসময় প্রযুক্তিকে ভয় পায় জানিয়ে তথ্যমন্ত্রী বলেন, ‘আমাদের দেশে যখন প্রথম টেলিভিশন আসে তখন অনেকে বলেছে টেলিভিশন দেখলে ঈমান চলে যাবে। আবার যখন দেশে প্রথম মোবাইল ফোন ব্যবহার শুরু হয় তখনও গ্রামে গঞ্জে অনেকে প্রচারণা করেছে এটি ব্যবহার করা যাবে না। এখন কিন্ত পবিত্র হজ্বের অনুষ্ঠান এবং বিশ্ব ইজতেমার মোনাজাতও টেলিভিশনে লাইভ দেখানো হয়। বিএনপির অবস্থাও হয়েছে সেরকম। ইভিএম মেশিনেও ভোট দেওয়া যাবে না বলে বিএনপি প্রচারণা চালিয়েছে।’

‘বাংলাদেশ আওয়ামী লীগ পরপর তিনবার রাষ্ট্রীয় ক্ষমতায় মূলত দু’টি কারণে এসেছে’ উল্লে­খ করে হাছান মাহ্‌মুদ বলেন, ‘প্রথমত দলের নেত্রী শেখ হাসিনা বঙ্গবন্ধুকন্যা জননেত্রী শেখ হাসিনার সংকট মোকাবিলা করার দক্ষতা, সঠিক সিদ্ধান্ত নেওয়া এবং সেই সিদ্ধান্ত বাস্তবায়ন করার ক্ষমতা। একই সাথে সমস্ত প্রতিকূলতার মধ্যেও ধৈর্য সহকারে সেই প্রতিকূলতাকে মোকাবিলা করার ক্ষেত্রে তাঁর অর্জিত অসাধারণ শক্তি। আরেকটি কারণ হচ্ছে আমাদের দলের ঐক্যবদ্ধতা।’

‘আজকে যে সরকার সেটা আওয়ামী লীগের সরকার, সরকারের আওয়ামী লীগ নয়, আমাদের মূল ঠিকানা দল’ স্মরণ করিয়ে মন্ত্রী বলেন, ‘আমরা যারা নির্বাচিত এমপি, মন্ত্রী থেকে শুরু করে ইউপি চেয়ারম্যান পর্যন্ত সবার মূল ঠিকানা হচ্ছে দল। সুতরাং দায়িত্ব পালন করার সময় দলকে গুরুত্ব দিতে হবে। এখন স্থানীয় সরকার নির্বাচনও দলের প্রতীকে হচ্ছে। অনেক সময় দেখা যায় দলের মনোনয়ন নিয়ে নির্বাচিত হওয়ার পর দলীয় কর্মীরা অনেকের কাছ থেকে দূরে সরে যায়। অনেকে আবার নিজস্ব বলয় তৈরি করেন। এটা কোনোভাবেই সমীচীন নয়। নিজস্ব বলয় তৈরি করলে দেখা যাবে সংকটের সময় সেই বলয়ের লোকজন থাকবে না। কারণ মৌচাকে যখন মধু থাকে তখন অনেক লোক ঘুর-ঘুর করে। যখন মধু থাকে না তখন কাউকে আর পাওয়া যায় না।’

প্রতিনিধি সভায় অন্যান্যের মধ্যে উপস্থিত ছিলেন সাবেক প্রতিমন্ত্রী জিন্নাতুন নেছা তালুকদার, প্রফেসর মনছুর রহমান এমপি, সাবেক এমপি আকতার জাহান, কেন্দ্রীয় নেতা নুরুল ইসলাম ঠান্ডু, আয়েন উদ্দিন এমপি, এডভোকেট আদিবা আনজুম মিতা এমপি, এনামুল হক এমপি প্রমুখ। বিকেলে একই স্থানে রাজশাহী মহানগর আওয়ামী লীগের বর্ধিত সভায় অংশ নেন তথ্যমন্ত্রী ড. হাছান মাহমুদ-সহ কেন্দ্রীয় নেতারা।

#

আকরাম/মাহমুদ/মোশারফ/আব্বাস*/২০২০/১৭৫৫ ঘণ্টা*

তথ্যবিবরণী নম্বর : ৪৪১

**সিভিল সার্ভিসের উন্নয়নে আঞ্চলিক সহযোগিতা বৃদ্ধি করতে জনপ্রশাসন প্রতিমন্ত্রীর আহ্বান**

ঢাকা, ২৩ মাঘ (৬ ফেব্রুয়ারি) :

সিভিল সার্ভিসের অধিক উন্নয়নে আঞ্চলিক সহযোগিতা আরো বৃদ্ধি করতে দক্ষিণ-পূর্ব এশিয়ার দেশসমূহের প্রতি আহ্বান জানিয়েছেন জনপ্রশাসন প্রতিমন্ত্রী ফরহাদ হোসেন। গতকাল সাভারে বাংলাদেশ লোক প্রশাসন প্রশিক্ষণ কেন্দ্রে (বিপিএটিসি) 7th International Conference on Public Administration and Development এর উদ্বোধন অনুষ্ঠানে প্রধান অতিথির বক্তৃতাকালে তিনি এ আহ্বান জানান।

প্রতিমন্ত্রী বলেন, সিভিল সার্ভিসের বিভিন্ন বিষয়ে পারস্পরিক সহযোগিতার জন্য দক্ষিণ-পূর্ব এশিয়ায় একটি আঞ্চলিক ফোরাম রয়েছে। এই ফোরামের মাধ্যমে এ অঞ্চলের দেশগুলোর সরকার ও সিভিল সার্ভিসের সদস্যরা বিভিন্নভাবে উপকৃত হচ্ছেন। এই অঞ্চলের দেশসমূহের সিভিল সার্ভিসের অধিক উন্নয়নে বিভিন্ন মন্ত্রণালয় ও প্রশিক্ষণ প্রতিষ্ঠানসমূহের মধ্যে পারস্পরিক সহযোগিতা আরো বৃদ্ধি করতে হবে।

ফরহাদ হোসেন বলেন, বর্তমান যুগে প্রতিনিয়ত বিভিন্ন চ্যালেঞ্জের সম্মুখীন হতে হয়। চ্যালেঞ্জগুলো কোন নির্দিষ্ট দেশের মধ্যে সীমাবদ্ধ নয় বরং একটি সমস্যা দেশের গণ্ডি পেরিয়ে সারাবিশ্বে ছড়িয়ে পড়ে। এ সকল সমস্যা অনেক সময় সুশাসন ও উন্নয়নকে ব্যাহত করে। এ সমস্যা সমাধানে আন্তর্জাতিক পর্যায়ে আলোচনা ও সংলাপ খুবই গুরুত্বপূর্ণ। তাই বিভিন্ন দেশের বিশেষজ্ঞদের নিয়ে এই আন্তর্জাতিক কনফারেন্স আয়োজন অত্যন্ত যুগোপযোগী।

প্রতিমন্ত্রী আরো বলেন, বিভিন্ন কারণে প্রতিটি দেশেই প্রশাসনিক সংস্কার প্রয়োজন পড়ে। এ ধরনের সংস্কারে শিক্ষাবিদ ও বিশেষজ্ঞদের ভূমিকা অত্যন্ত গুরুত্বপূর্ণ। এখানে অংশগ্রহণকারী গবেষকদের আলোচনার ফলাফল ভবিষ্যতে সংশ্লিষ্ট দেশগুলোর প্রয়োজনীয় প্রশাসনিক সংস্কারে সহায়ক ভূমিকা পালন করবে।

বিপিএটিসি'র রেক্টর মোঃ রকিব হোসেনের সভাপতিত্বে সমন্বয় ও সংস্কার বিভাগের সচিব শেখ মুজিবুর রহমান, মালদ্বীপ সিভিল সার্ভিস কমিশনের প্রেসিডেন্ট আলী শামীম, এশিয়ান অ্যাসোসিয়েশন ফর পাবলিক অ্যাডমিনিস্ট্রেশন এর প্রেসিডেন্ট প্রফেসর অ্যালেক্স বি ব্রিলান্টেস অনুষ্ঠানে বিশেষ অতিথি হিসেবে বক্তব্য রাখেন।

তিন দিনব্যাপী এ সম্মেলনে ১৪টি দেশের ৩৫ জন গবেষক অংশগ্রহণ করেন।

#

শিবলী/অনসূয়া/পরিক্ষিৎ/জুলফিকার/রেজ্জাকুল/*আসমা/২০২০/১৫৪০ ঘণ্টা*

তথ্যবিবরণী নম্বর: ৪৪০

**টাঙ্গাইলের স্মৃতিসৌধের উদ্বোধন করলেন কৃষিমন্ত্রী**

টাঙ্গাইল, ২৩ মাঘ (৬ ফেব্রুয়ারি)

কৃষিমন্ত্রী ড. মোঃ আব্দুর রাজ্জাক বলেছেন, ১৯৭৫ এর পর ২১ বছর ইতিহাস বিকৃত করা হয়েছে। কিন্তু সত্যকে কখনই আড়াল করা যায় না। নতুন প্রজন্মের কাছে সঠিক ইতিহাস তুলে ধরতে হবে, মুক্তিযুদ্ধের প্রজন্মকেই সঠিক ইতিহাস তুলে ধরার দায়িত্ব নিতে হবে।

মন্ত্রী আজ টাঙ্গাইলে বধ্যভূমি সংরক্ষণ ও সংস্কার এবং নবরূপে নির্মিত স্মৃতিসৌধ এর উদ্বোধন অনুষ্ঠানে এসব কথা বলেন।

এ সময় মন্ত্রী বলেন, মুক্তিযুদ্ধের নয় মাসব্যাপী পাকিস্তানি হানাদার বাহিনী আর তাদের এদেশীয় দোসররা নির্যাতন ও গণহত্যা চালায়। দেশের বিভিন্ন স্থানে তৈরি হয় অসংখ্য বধ্যভূমি ও গণকবর। তিনি জানান, টাঙ্গাইলের সৃষ্টি হাউসের পেছনে পানির ট্যাংক এলাকা মুক্তিযুদ্ধের সময় বধ্যভূমি হয়ে ওঠে।

মন্ত্রী আরো বলেন, জাতির পিতা বঙ্গবন্ধু শেখ মুজিবুর রহমান মুক্তিযুদ্ধের ডাক দিয়েছিলেন। বঙ্গবন্ধুর সেই ডাকে মুক্তিকামী মানুষ প্রশিক্ষিত পাক বাহিনীর বিরুদ্ধে প্রতিরোধ গড়ে তুলে দেশ স্বাধীন করে।

জেলা প্রশাসক মোঃ সহিদুল ইসলামের সভাপতিত্বে অনুষ্ঠানে উপস্থিত ছিলেন সংসদ সদস্য   
মোঃ ছানোয়ার হোসেন ও তানভির হাসান ছোট মনির।

#

গিয়াস/অনসূয়া/পরীক্ষিৎ/জুলফিকার/শামীম/২০২০/১৬০০ ঘণ্টা

Handout Number: 439

**Bangladesh and EU continue to work together on labour reforms**

**-** Shahriar Alam

Brussels, 6 February :

State Minister for Foreign Affairs Md. Shahriar Alam said Bangladesh and EU must continue to work together on labour reforms based on a roadmap, on promoting safety, efficiency and sustainability in the RMG industry, and on developing a compact on fair prices. He said this while speaking at the event titled “EU-Bangladesh Apparel Trade: A Time for a Reality Check” held at the European Parliament Brussels on Yesterday.

The State Minister said, 'The sea change in the RMG industry in Bangladesh in the last seven years particularly has been the result of the collective efforts by many dedicated actors. Those who urge the EU to use its international development commitments like the Everything but Arms (EBA) scheme to wield pressure on select LDCs do not perhaps do so for the benefit of the millions of workers and those who depend on them'.

Alam highlighted the RMG industry’s significant contribution to Bangladesh’s economy and society, including for turning its female workforce into real agents of change. He underscored the industry’s remarkable resilience and strength in course of nearly four decades despite many challenges from both within and outside. He urged the stakeholders in Brussels to help set a positive agenda for EU-Bangladesh trade relations beyond the 'relentless misinformation campaign by certain quarters'.

A Member of the European Parliament (MEP) Tomas Zdechovsky, MEP from the Identity and Democracy Group and INTA Rapporteur for South Asia Maximilian Krah, and Bangladesh Garments Manufacturers and Exporters Association (BGMEA) President   
Dr. Rubana Huq were also present on the event.

#

Anasuya/Parikshit/Rezzakul/Shamim/2020/1303 hours